Ḿbú Ńkūkúmá Ozías a ngáwú ai wá, ńdɔ mə ngáyén Ńtondôbə a tɔá á étɔá ńtómbā, á yób étē á hə́ndə́m; ǹdzɔmbɔ̌ éwɔ́man wóé ó dzyê á tə́mpɛl á túd. 2Bəseráfim bə́ tə́lə̄ nyé á ńlō á yób, anə́ ényɔ́lɔ a bəgə́ məfǎb mə́ saman bə́ búdigi asú ai məfǎb mə́bɛ̄, bə́ yə́ləgə ai məfǎb mə́bɛ̄. 3Bə́ yédegan bɔ́ a bɔ́ nâ: “A nə M̀fúfúb, M̀fúfúb, M̀fúfúb, Ǹtondôbə Zambá yǎ miǹkunda étē ! Sí é nə ǹdzyéán ai ǹtómbā wóé. 4Mim̀bɛ́ mísə̄ mí ngatigidan ai é mvám nyí, ndá ē dzyé á túd ai otsída. 5Ma nâ: « Mə wólɛ̂ ! amú mə nə é mod a bələ́ ásandá, mə sɔ́ tɔbɔ ai é mvɔŋ bod e bələ́ ányu ásanda, mə yénə̄ fə ai mís máma Ǹtondôbə ǹkúkúmá yǎ miǹkunda étē.» 6Ńdɔ Seráfim m̀bɔ́g á ngāyə́lə, a sɔ́ kwí á mə̄ ngábə́; a bələ́ é dâg ndóan a ngánɔŋ âlatár ai olé. 7Ńdɔ a ngánamba ma anyu, nyé nâ: «o tâ, é dzóm dzī é nāmbá ányu dóe, ńdɔ abé dóē lə́ vaaban, ǹsə́m wóe ó mān fūb. » 8Mə̌ ngawóg kíŋ Ǹtómba e dzô nâ: «Zá nye mǎyi lóm ? Zá nye ǎ yi kə ású dáán ? Ńdɔ mə ngáyalan, mə nâ: “Ma nyɔ́, lómó mā” 9Nyé ai ma nâ: "Kələ́g ! ó kə kad áyɔŋ dí naa: Myǎyi vógolo ai məlɔ́ mə́sə vədá təge wóg; myǎyi bəbə, dá təge yén dzóm. 10Owé, fɛdə́g ńnə̄m áyɔŋ dí, búdígī dɔ́ mís, dibí dɔ məlɔ́ á zā yén á zā wóg, á zā və̄ŋán ǹnə́m, á zā lɛ̄d ókɔ̌n wóé." 11Ma nâ: "A kələ kwí ódén, ǎ Ńti ?" Nyé ai ma nâ: "A kələ kwí anə́ bə̄tísɔn báman dzáŋ, a kələ kwí anə́ mātsídan bǒd yā bə̄tísɔn ai ébá yā māl. 12A kələ kwí anə́ Ńtondôbə ǎ man tsídǎn bod, amalá ńnēn á kúbán ńnam á yób.